5.		Návrh na zápis záujmového združenia právnických osôb
			do registra združení (§ 20i ods. 2 a 3 ObZ)
						Okresný úrad 
						Odbor všeobecnej verejnej správy
Poprad 15. 3. 2023					080 01 Prešov
Vec:	Návrh na zápis záujmového združenia „Tatranský región“ do registra združení právnických osôb
Zmluvou z 15. 1. 2023 jej účastníci – mesto Poprad a mesto Vysoké Tatry založili záujmové združenie na rekonštrukciu Tatranskej železnice a jej ďalšej údržby pod názvom „Tatranský región“.
Ako splnomocnenec tohto združenia navrhujem, aby Okresný úrad v Prešove, ako miestne príslušný podľa sídla združenia, toto združenie podľa ustanovenia § 20i ods. 2 a 3 ObZ zapísal do registra združení.
Na účely konania o zápis do registra združení prikladám
1.	zakladateľskú zmluvu o založení záujmového združenia v 4 vyhotoveniach,
2.	stanovy združenia v 4 vyhotoveniach.	Ing. Peter Holý
Poznámka
Záujmové združenie právnických osôb je právnickou osobou bez možnosti združovania fyzických osôb, hoci by išlo aj o fyzické podnikateľské subjekty. Možno ho vytvoriť s cieľom ochrany svojich záujmov alebo na dosiahnutie iného účelu, ktorý bude v súlade so zákonom, i keď ho zákon nebude bližšie vymedzovať. Združenie zodpovedá svojím majetkom za nesplnenie svojich povinností.
Združenie možno založiť buď písomnou zakladateľskou zmluvou, alebo schválením založenia združenia na ustanovujúcej členskej schôdzi zakladateľov. K zmluve (resp. k zápisnici) sa musia priložiť stanovy a určenie osôb oprávnených konať v mene združenia.
Právnu spôsobilosť združenie nadobúda zápisom do registra združení vedeného na okresnom úrade – odbor všeobecnej vnútornej správy v sídle kraja príslušnom podľa sídla združenia (§ 20i ods. 2 ObZ). Register záujmových združení právnických osôb je zverejnený na stránke Ministerstva vnútra SR a príslušného okresného úradu.
Do registra sa zapisuje názov a sídlo združenia, predmet jeho činnosti, orgány, prostredníctvom ktorých združenie koná, a mená osôb vykonávajúcich ich pôsobnosť, ako aj údaje o nezahladených trestoch uložených združeniu v trestnom konaní a nevykonaných trestoch postihujúcich právnych nástupcov združenia.
Návrh na zápis do registra podáva osoba splnomocnená zakladateľmi (resp. ustanovujúcou členskou schôdzou) a k návrhu prikladá zakladateľskú zmluvu (alebo zápisnicu z ustanovujúcej členskej schôdze) spolu so stanovami.
Fyzické osoby môžu zakladať spolky, spoločnosti, zväzy, hnutia, kluby a iné občianske združenia a aj odborové organizácie podľa zákona č. 83/1990 Zb. o združovaní občanov v znení neskorších predpisov.